b'\n_START_ARTICLE_\nHeather Harper\n_START_SECTION_\nBiografia\n_START_PARAGRAPH_\nVa n\xc3\xa9ixer en Belfast, on va rebre la seva primera formaci\xc3\xb3 musical. Va estudiar piano al Trinity College of Music de Londres, compartint els estudis amb els de veu en un pla secundari. La seva tessitura inicial va ser la de mezzosoprano i en aquesta veu va cantar en el Ambrosian Chorus. Alguns dels seus companys al cor van ser Jean Allister, Pamela Bowden, i Helen Watts. Tamb\xc3\xa9 va cantar en el Cor de la BBC. M\xc3\xa9s tard es va formar com a soprano amb els professors Frederick Husler i Yvonne Rodd-Marling, autors del llibre "Cantar: la naturalesa f\xc3\xadsica de l\'\xc3\xb2rgan vocal"._NEWLINE_Heather Harper va fer el seu debut professional en 1954 en Macbeth de Verdi al Club d\'\xc3\x92pera de la Universitat d\'Oxford. De 1956 a 1975 va ser membre del English Opera Group del compositor, pianista i director d\'orquestra Benjamin Britten. Van destacar les seves actuacions com a Elsa en Lohengrin de Wagner, com a Arabella de Strauss en el paper principal, en Ellen Orford de Peter Grimes de Britten, i el de la Governanta en The Turn of the Screw tamb\xc3\xa9 de Britten. Va apar\xc3\xa8ixer al Covent Garden, al Festival de Bayreuth, a l\'\xc3\x92pera de San Francisco i al Metropolitan Opera de Nova York, en aquest cas fent la Contessa Almaviva de Les noces de F\xc3\xadgaro de Mozart i en Peter Grimes. Tamb\xc3\xa9 va cantar Charlotte de Werther de Massenet, amb l\'\xc3\x92pera de San Francisco. Va ser una convidada regular al Teatro Col\xc3\xb3n de Buenos Aires, on va cantar moltes funcions, com ara Margherite de Faust de Gounod, Arabella i Antonia de Les contes d\'Hoffmann de Jacques Offenbach i Vitellia de La clemenza di Tito de Mozart. El seu comiat de Buenos Aires el va fer amb el paper d\'Ellen Orford de Peter Grimes. En 1975 va cantar el paper de soprano del R\xc3\xa8quiem de Verdi en la Kingsway Hall de Londres, sota la direcci\xc3\xb3 de Carlos Pa\xc3\xafta, amb la Royal Philharmonic Orchestra._NEWLINE_Harper va dur a terme tamb\xc3\xa9 una extensa carrera de concertista, incloent-hi l\'estrena del War Requiem de Britten en 1962, substituint Galina Vixn\xc3\xa9vskaia amb un preav\xc3\xads nom\xc3\xa9s de de 10 dies. En 1965 va ser la soprano solista en la segona audici\xc3\xb3 al Regne Unit del R\xc3\xa8quiem de Delius, en Liverpool, sota la direcci\xc3\xb3 de Charles Groves. Aquesta va ser tamb\xc3\xa9 la quarta audici\xc3\xb3 de l\'obra en tota la seva hist\xc3\xb2ria.\xc2\xa0 Va tornar a cantar-ho a Londres en 1968, sota la direcci\xc3\xb3 de Meredith Davies, i va participar en el primer enregistrament mundial de l\'obra. Als Proms de Belfast de 1985 va oferir l\'estrena mundial del cicle de can\xc3\xa7ons Next Year in Jerusalem de Malcolm Williamson, amb un gran \xc3\xa8xit de cr\xc3\xadtica._NEWLINE_En desembre de 1981 va cantar la part de soprano de la Simfonia n\xc3\xbam. 9 "Coral" de Ludwig van Beethoven al Palau de la M\xc3\xbasica Catalana de Barcelona, en un cicle de les nou simfonies del compositor alemany, amb l\'Orquestra de Par\xc3\xads, l\'Orfe\xc3\xb3n Donostiarra, i la direcci\xc3\xb3 de Daniel Barenboim. Va tornar al Palau de la M\xc3\xbasica en abril de 1986, sota la direcci\xc3\xb3 d\'Arturo Tamayo, amb l\'Orquestra Ciutat de Barcelona._NEWLINE_Es va retirar en 1995, despr\xc3\xa9s de cantar els Altenberg Lieder d\'Alban Berg i la Serenade to Music de Ralph Vaughan Williams als Proms de la BBC.'